নিলামে পরিত্যক্ত ক্রিকেটারই আইপিএলে শাহরুখের দলের নেতৃত্বে

ওয়েব ডেস্ক: অবহেলা জেদ চাপিয়ে দেয়। শুরু হয় লড়াই। আইপিএলের নিলামে পরিত্যক্ত ছিলেন। সেই ক্রিকেটারের হাতেই শাহরুখ খানের দলের নেতৃত্বের ব্যাটন। গতবারের আইপিএল চ্যাম্পিয়ন টিমকে টানা দ্বিতীয়বারের খেতাব পাইয়ে দেওয়ার দায়িত্ব। অজিঙ্ক্য রাহানে (Ajinkya Rahane)। মহারাষ্ট্রের এই ক্রিকেটারকে নিলামে প্রথমে কোনও দল নিতেই চায়নি। আইপিএলের গত মরশুমে চেন্নাই সুপার কিংসের হয়ে ১৩ ইনিংসে ২৪২ রান করেছিলেন। শাহরুখের জহুরির চোখ তাঁকে নিয়ে অন্য কিছু ভেবে রেখেছিলেন হয়তো। পরে বেস প্রাইস দেড় কোটিতে তাঁকে ঘরে তুলে নেয় কেকেআর (KKR)। তারপর থেকেই আক্রমণাত্মক খেলা শুরু করেন রাহানে। এ যেন শাহরুখের জীবনের গল্পের মতোই। বলা যেতেই পারে নাইট শিবিরের থিম সং করব লড়ব জিতব রে তাঁকে সফল হতে উজ্জীবিত করেছে। কোনও দল খেলায় নিতে না চাওয়ায় বোধ হয় জেদ চেপে গিয়েছিল রাহানের। নাইট শিবিরে নাম লেখানোর পর থেকে ঘরোয়া লিগে তাঁর খেলায় উল্লেখযোগ্য উত্থান। সৈয়দ মুস্তাক আলি টুর্নামেন্টে মুম্বইকে জেতানোর ক্ষেত্রে তাঁর গুরুত্বপূর্ণ অবদান রয়েছে। সবচেয়ে বেশি রান আসে তাঁর ঝুলি থেকে। গড়ে ৫৮-এর উপরে মোট ৪৬৯ রান করেন তিনি। স্ট্রাইক রেট ছিল ১৬৪.৫৬।  তাঁকে ঘিরেই স্বপ্ন দেখছেন কলকাতাবাসী।

এই প্রথম নয়। ২০২২ সালে মুম্বইয়ের এই ক্রিকেটার কেকেআরে খেলেছিলেন। তবে সেবার তিনি সেভাবে সফল হতে পারেননি। সাত ম্যাচে ১৩৩ রান করেছিলেন। তারপরে তিনি চেন্নাই সুপার কিংসে যান। রাইজিং পুনে জায়ান্টস ও রাজস্থান রয়্যালসের অধিনায়কত্ব সামেলেছেন। বর্তমানে তিনি মুম্বইয়েরও রণজি টিমের ক্যাপ্টেন। ২২ মার্চ এবারের আইপিএলে ইডেন গার্ডেন্সে কলকাতা নাইট রাইডার্সের প্রথম খেলা আরসিবির বিরুদ্ধে।  এদিকে গত মরশুমে আইপিএলের অধিনায়ক শ্রেয়স আইয়ারকে ধরে না রাখলেও ভেঙ্কটেশ আইয়ারকে ২৩.৭৫ কোটি টাকায় কিনে নেয় কেকেআর। তিনি এবার ভাইস ক্যাপ্টেন। অধিনায়ক রাহানে ও আইয়ার পরপর দুবার আইপিএল খেতাব এনে দিতে পারেন কি না সেদিকেই তাকিয়ে থাকবেন নাইট সমর্থকরা। রাহানের কথায়, আইপিএলের অন্যতম সফল ফ্র্যাঞ্চাইজি কেকেআরের নেতৃত্ব দিতে পারা সম্মানের।

আরও পড়ুন: নাইটদের নতুন অধিনায়ক রাহানে, ডেপুটি আইয়ার

দেখুন অন্য খবর: